钦定古今图书集成/理学汇编/字学典/第077卷 > 《陈继儒太平清话》 > 法帖
## 钦定古今图书集成/理学汇编/字学典/第077卷 > 《陈继儒太平清话》 > 法帖

《米南宫乐圃墓志》手迹，予从辰玉家见之。

顾光禄有，唐朝人，兄妹共写《法华经》七卷，细如蝇鬣，
后题云：“燕子女丁。”问之无能知者，楷法甚精。

予见苏文忠手迹，与《郭廷平帖》，又与《中玉提刑帖》，又
《献蚝帖》，又苏过题《熙平远帖》，视老坡无异，差矜束耳。
旧为朱子儋所藏，文太史跋“余藏有《东坡清醇帖》”手迹。

刘原父侍读所书《庄子秋水篇》，丞相鲁国文定公家
藏故物也。

“余于项元度家见薛道祖字一幅，又王晋卿《谢馈帖》
一幅，韩绛字一幅，又吴傅朋《节妇诗》一幅，又沈文通
《秋杪帖》一幅，又《苏文定公和诗帖》一幅，欧阳元字一
幅，又宋拓《怀素千文》一册，又《东坡乞田帖》一卷，又《颍
滨帖》二卷，又《黄文节公诗帖》一卷，又《米襄阳杜诗山
水歌》一卷，又《子昂文赋》一卷，《吴兴赋》一卷”，其闲如苏
明允《题怀素诗》，邹志完建平柬，张南轩荐游诚之书，
皆平生未见之翰墨也。诸迹中宜以东坡手柬六纸
为辅，而以怀素《苦笋帖》后有米敷文跋者冠之，庶得
次量矣。

紫阳山下有米南宫大书“第一山”三字于石壁，余从
友人张元弢处得其拓。

俞紫芝有《临十七帖》卷，此帖向藏林叔大家，后有“大
敕”字，世传为敕本，紫芝过其家临之。

颜书《朱巨川诰》真迹有二卷，皆绢本，其不书诰文，首
止“吏部尚书”四字，尾题“建中八年三月日”，字如碁子
稍大，中有一大“说”字，前后“绍兴”小玺，藏项子京家。其
停云馆刻墨迹后有邓文原、乔篑成二跋者，向为陆
全卿太宰所宝䟦千馀言，考挍甚详，今藏余家，余故
有“宝颜堂”印。

子昂《亭林碑》，其真迹曾粘村民屋壁上，王野宾买之，
以转售项氏。

思陵《草书诗》一卷：“随宜饮食聊充腹，取次衣裘亦煖
身。未必得年非瘦薄，无妨长福是单贫。老龟岂羡牺
牲饱，蟠木宁争桃李春。随分自安心自断，是非何必
问闲人。”其墨迹藏项家，每行止二字，字大如拳，押缝
有御书之宝印，书后有御书瓢印，收藏有王济之图
书及三槐堂印。

褚河南《圣教序》有三本，其字有肥、瘦、方、圆、宽、紧不同。
予有瘦本，元美公题签。

乙未六月初四日，过项又新，观鲁公颜真卿行书《定
襄王郭公帖》，赵子昂书，张文阶《送秦少宰叙》，王羲之
草书二帖，黄太史墨妙，赵子昂《归去来辞》。

予得俞仲蔚手写《金刚经》一卷，蝇头细书，而结法严
密，真光明宝藏也。

《大令送梨帖》十字，柳诚悬。十二字，向藏王敬美家，分
授第四子闲仲。余见之，“大令”字疑钩填公权书，真神
品也。

子昂书《秋兴赋》行书墨迹一卷，笔法全出献之。其卷
向为吾乡进士王缉之所藏，后有张东海跋，今藏于
项希宪家。

张颠有《酒德颂》，宋学士云“曾见之。”

余见鲜于伯机草书昌黎《琴操》四章及《秋兴十首》，其
真迹后题云：“为国宝先辈书。”

赵魏公书。予见其《秋声赋》一卷，晚岁笔也，后有文太
史征仲、顾应祥跋。

顾光禄藏，宋拓“《黄庭》、曹娥、《东方朔赞》”，小楷极精，
宋高宗手书《龙王敕》，向在三塔寺，寺僧信大源质项
子京家。

高宗书《养生论》，姚侍郎物也，质吴伯度家。

七月十二日，见苏东坡《观祷雨帖》，阿育王《宸奎阁碑
文》，《蔡端明郎中帖》，东坡《润笔帖》，黄山谷《维清道人帖》，
米南宫《窦先生帖》，又米南宫《临兰亭》，皆真迹。项元度
所藏。

柳诚悬《度人经》，藏项司马少溪家，今授仲子希宪。
予于项氏见蔡君谟手迹一卷，其前后二柬，即停云
馆刻索澄心堂纸帖也。